Nato øker presset på Tyrkia: Må slippe Sverige inn 
BRUSSEL (VG) Tålmodigheten med Tyrkia, som fortsatt ikke vil slippe Sverige inn i Nato, er i ferd med å ta slutt i Brussel. Neste steg kan bli å erklære avtalen som Sverige og Tyrkia inngikk i juli, for brutt, ifølge VGs opplysninger.  29 Nato-land har godkjent Sverige som nytt medlem. Men hverken Tyrkia eller Ungarn har levert, trass i klare løfter om at Sveriges medlemskap i Nato skulle godkjennes nå i høst.  Nå varsler forsvarsminister Bjørn Arild Gram (Sp) at han vil adressere Tyrkia direkte i Brussel denne uken: – Vi har svært klare forventninger om at man nå, i løpet av kort tid, vil ratifisere det svenske medlemskapet både i Ungarn og i Tyrkia. Det kommer jeg til å gi klart uttrykk for på Natos forsvarsministermøte, sier forsvarsministeren til VG.  Reaksjon  Det er 16 måneder siden Natos toppmøte i Madrid sommeren 2022 enstemmig vedtok å invitere Sverige og Finland inn i alliansen, og seks måneder siden Finland ble godkjent som Natos medlemsland nummer 31.   Sverige venter fortsatt. Tre sentralt plasserte Nato-diplomater bekrefter overfor VG i Brussel at medlemslandene nå diskuterer hvordan de skal reagere overfor Tyrkia.   Hard reaksjon  Onsdag morgen er den tyrkiske forsvarsministeren Yaşar Güler ventet til Brussel når forsvarsministrene i Nato møtes for første gang i høst.  – Det vil komme et massivt budskap til Tyrkia om at medlemskapet må ratifiseres nå, sier en diplomat, som uttaler seg mot løfte om å få være anonym.  En annen kilde sier dette om forventningene akkurat nå: – Det må komme noe innen noen få uker fra det tyrkiske parlamentet.  Ifølge kilden må Nato, på et tidspunkt, vurdere om avtalen som landene inngikk i Vilnius i sommer er brutt av Tyrkia.  En tredje Nato-innsider som VG har snakket med, venter at Natos generalsekretær Jens Stoltenberg vil bruke et hardt og direkte språk overfor Tyrkia på forsvarsministermøtet. Slik var avtalen  I juli i år senket man skuldrene både i Stockholm og i Brussel, og trodde at Tyrkia nå var klare til å godkjenne Sveriges medlemskap. På toppmøtet i Vilnius 10. juli presenterte Stoltenberg en avtale han hadde meglet fram mellom Tyrkias president Recep Tayyip Erdogan og Sveriges statsminister Ulf Kristersson, og som begge hadde undertegnet. «Tyrkia vil sende tiltredelsesdokumentet til parlamentet og jobbe tett med parlamentet for å sikre at den blir godkjent», var teksten som Erdogan og Kristersson skrev under på. Men utover høsten har Erdogan ved flere anledninger sagt at Sverige ikke har oppfylt vilkårene i avtalen. Mens Stoltenberg, med støtte fra Sverige, har avvist dette.  Derfor haster det  – I Vilnius sa president Erdogan at det måtte vente til parlamentet kom sammen i oktober. Nå er det oktober, og da bør det ikke være lenge igjen, sier Bjørn Arild Gram til VG.  Han forklarer hvorfor det haster med å få Sverige inn i alliansen – sett fra norsk side: – Vi har et felles mål om å samle Norden under en felles Nato-kommando i Norfolk innen 2025. Fram mot det må vi få Sverige fullt ut integrert i Natos felles forsvar, i de regionale forsvarsplanene, og i Natos kommandostruktur. Det får vi ikke gjort fullt ut før medlemskapet er i orden, sier forsvarsministeren. Han understreker at medlemskapet vil være bra for Sverige, men også for hele det nordiske samarbeidet i Nato. – Sverige bringer viktige forsvars-kapabiliteter inn i alliansen, legger han til.  Medlemskap i bytte   Det tyrkiske parlamentet kom sammen igjen etter sommerpausen 1. oktober. Samme dag sa Tyrkias visepresident Cevdet Yilmaz til Financial Times at «vi ser ikke et tilfredsstillende nivå av implementering» fra Sverige.    En uke tidligere sa president Erdogan at parlamentet ville godkjenne Sverige – men på betingelse av at USA bekrefter at landet får kjøpe F-16 kampfly fra USA.  – Hvis USA oppfyller sitt løfte, vil parlamentet oppfylle sitt løfte, sa Erdogan, ifølge Reuters.  
Tålmodigheten med Tyrkia tar slutt i Brussel, fordi Tyrkia fortsatt ikke har godkjent Sveriges medlemskap i Nato. Den norske forsvarsministeren Bjørn Arild Gram varsler at han forventer tyrkisk godkjenning om kort tid.  Internt i Nato pågår vurderinger om man skal anse avtalen som Nato inngikk med Sverige og Tyrkia på toppmøtet i sommer, for brutt. 